| *Tetsuwan Atom* |
| --- |
|  |
| 鉄腕アトム  (*Tetsuwan Atom*) |
| **Genre** | Toiminta, Seikkailu, Tieteisfiktio |
| Manga |
| **Tekijä** | Osamu Tezuka |
| **Julkaisija** | Kōbunsha, Kōdansha |
| **Sarjajulkaisulehti** | Shōnen Kobunsha |
| **Ensimmäinen painatus** | huhtikuu 1952 – maaliskuu 1968 |
| **Kirjojen lukumäärä** | 23
 |
| TV-anime |
| **Ohjaaja** | Osamu Tezuka |
| **Studio** | Mushi Production |
| **Lähetyskanavat** |  |
| **Alkuperäinen lähetyskierros** | 1.1.1963 – 31.12.1966 |
| **Jaksojen määrä** | 193
 |

**Tetsuwan Atom** (jap. 鉄腕アトム) on japanilaisen Osamu Tezukan vuonna 1952 julkaistu manga, joka jatkui vuoteen 1968 saakka. Mangan pohjalta tehtiin vuonna 1963 julkaistu anime-versio. Sarja seuraa *Atom*-nimisen robotin seikkailuja. Sarja oli ensimmäisiä suosittuja japanilaisia animaatioita, jonka suosio levisi myös Japanin ulkopuolelle.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Tetsuwan Atomin maailma on tieteisfiktiivinen, jossa robotit ja ihmiset elävät rinnakkain. Tarina keskittyy päähenkilöön, robottiin nimeltä Atom, jonka tiedeministeriössä työskentelevä tohtori Tenma luo korvatakseen auto-onnettomuudessa menettämänsä poikansa. Tenma loi Atomin kuolleen poikansa kuvaksi, mutta pian huomaa, ettei robotti kykene täyttämään poikansa paikkaa.

Jonkin ajan kuluttua tiedeministeriön uusi johtaja tohtori Ochanomizu huomaa robotin ja adoptoi tämän. Uusi johtaja huomaa robotin voimakkuuden, taidon ja kyvyn kokea ihmismäisiä tunteita. Tämän jälkeen Atom taistelee rikollisuutta ja pahuutta vastaan. Hänen vihollisiaan ovat robotteja vihaavat ihmiset, avaruusolennot ja tuhoa aiheuttavat toiset robotit.

**Juonipaljastukset päättyvät tähän.**

1960-luvun animaatio
--------------------

Anime-sarjaa tehtiin 193 jaksoa vuosina 1963-1966. Sen ohjasivat Eiichi Yamamoto, Gisaburo Sugii, Osamu Dezaki ja Yoshiyuki Tomino. Käsikirjoituksen tekivät Osamu Tezuka ja Yoshiyuki Tomino. Musiikki on Tatsuo Takain tekemä.

Tekniikaltaan sarja oli rajoitettua animaatiota, jossa oli vain 8 kuvaa sekunnissa. Tuotantokustannukset olivat aluksi 550 000 jeniä jaksoa kohden, loppuvaiheessa 2-3 miljoonaa jeniä.

Sarja teki animesta koko kansan ohjelmistoa, jota voitiin esittää iltaisin parhaaseen katseluaikaan. Se oli ensimmäinen tv-anime, joka myytiin ulkomaille ja Amerikassa sen ensi-ilta oli jo syksyllä 1963.

Versiot
-------

Astro Boyn pohjalta tehty ensimmäinen televisiosarja ei ollut animaatio, vaan erikoisefekteillä höystettyä näyteltyä draamaa. Sitä esitettiin vuosina 1959-1960 yhteensä 65 osaa. Tezuka itse oli tyytymätön tähän sarjaan ja se oli yksi syy siihen, että hän ryhtyi itse animaatiotuottajaksi.

Animaatiosta tehtiin uusintaversio *Tetsuwan Atom* 1980-luvulla ja toinen *Tetsuwan Atom* vuonna 2003. Näissä vanhempaa sarjaa esitettiin 52 jaksoa vuosina 1980-1981 ja uudempaa 50 jaksoa vuosina 2003-2004. Vuonna 2009 ilmestyi amerikkalainen sarjaan perustuva 3D-tietokonegrafiikalla tehty elokuva *Astro Boy*. Akira Himekawa teki myös sarjakuvasta uuden version, joka on julkaistu suomeksi kolmena pokkarina nimellä *Astro Boy*.

Lähteet
-------

* Jari Lehtinen: *Animen aika - Japanilaisen animaation historia*. Finn Lectura 2011.

### Viitteet

1. ↑  The History of Manga: Leading up to Modern Manga *japancentric.com*.  13.12.2021. Viitattu 7.11.2022. (englanniksi)
2. 1 2 3 4 5  Lehtinen 2011, s. 42.
3. 1 2 3  Lehtinen 2011, s. 40.
4. ↑  Lehtinen 2011, s. 41.
5. 1 2 3  Lehtinen 2011, s. 39.

Aiheesta muualla
----------------

* Astro Boy (manga) Anime News Network -sivustolla (englanniksi)
* Astro Boy (anime) Anime News Network -sivustolla (englanniksi)